**Lectio Divina**

**L-I Ħadd tal-Avvent (a)**

**Mt 24,37-44**

**Bħal fi żmien Noè, hekk tkun il-miġja ta’ Bin il-Bniedem. Għax kif fiż-żmien ta’ qabel id-dilluvju kienu jieklu u jixorbu, jiżżewġu u jżewġu sa dakinhar li Noè daħal fl-arka, u b’xejn ma ntebħu sa ma wasal id-dilluvju u ġarr lil kulħadd, hekk tkun il-miġja ta’ Bin il-Bniedem.**

*“Bħal fi żmien Noè...”* Ġesù nnifsu jfisser kif kien fi żmien Noè u x’ġara dakinhar: *“kienu jieklu u jixorbu, jiżżewġu u jżewġu sa dakinhar li Noè daħal fl-arka, u b’xejn ma ntebħu sa ma wasal id-dilluvju u ġarr lil kulħadd”*. Hawn għandna xbieha tal-bniedem aljenat, mitluf fl-affarijiet tad-dinja; il-bniedem li tbiegħed minn Alla u ħalla l-ħażin ikaxkru: *“Il-ħażen tal-bnedmin kien kiber fuq l-art; u f’qalb il-bniedem ma kienx hemm għajr li jfassal il-ħażen il-jum kollu”* (Ġen 6,5).

B’differenza minn Noè, li *“kien bniedem ġust u kien perfett fost in-nies ta’ żmienu”* (Ġen 6,9), u għalhekk kien imħejji, għal dawn in-nies id-dilluvju ġie għall-għarrieda tant li ma kienux imħejjija għalih: *“b’xejn ma ntebħu sa ma wasal id-dilluvju u ġarr lil kulħadd”*. *“U mietu l-ħlejjaq ħajjin kollha li jgħixu fuq l-art, tjur, bhejjem tad-dar, annimali selvaġġi, kull ma jitkaxkar mal-art, u l-bnedmin kollha.”* (Ġen 7,21). Anke l-ħolqien ibati minħabba d-dnub tal-bniedem (ara Ġen 3,17-18). U għalhekk issa *“l-ħlejjaq kollha qegħdin jistennew ħerqana r-rivelazzjoni ta’ wlied Alla... bit-tama li l-ħlejjaq ukoll għad ikunu meħlusa mill-jasar tat-taħsir u jiksbu l-ħelsien tal-glorja ta’ wlied Alla...”* (Rm 8,19-22).

Għal darbtejn Ġesù jtenni:*“Hekk tkun il-miġja ta’ Bin il-Bniedem!”* Dritt qabel kien għadu kemm qal: *“Dwar dak il-jum u s-siegħa ħadd ma jaf xejn meta se jaslu, la l-anġli tas-sema u lanqas l-Iben; ħadd ħlief il-Missier waħdu.”* (Mt 24,36).

**Imbagħad tnejn ikunu fl-għalqa: wieħed jittieħed u l-ieħor jitħalla; żewġ nisa jkunu jitħnu flimkien: waħda tittieħed u l-oħra titħalla.**

*“Tnejn ikunu fl-għalqa... żewġ nisa jkunu jitħnu...”* Il-Mulej jiġi fl-ordinarjetà tal-ħajja ta’ kuljum. Proprju fl-affarijiet iż-żgħar ta’ kuljum tintlgħab il-logħba l-kbira ta’ ħajjitna. Fl-ordinarjetà tal-ħajja ta’ kuljum niddeċiedu s-salvazzjoni jew it-telfien tagħna, għax fihom jiġi l-Mulej u fihom irridu niddeċiedu *kuljum* jekk nilqgħuhx jew le.

*“Wieħed jittieħed u l-ieħor jitħalla... waħda tittieħed u l-oħra titħalla...”* Quddiem il-Mulej kull bniedem huwa uniku, bl-istorja tiegħu, bir-ritmu tal-ħajja tiegħu, bis-sejħat partikulari tiegħu. Fil-waqt tal-laqgħa definittiva mal-Mulej jien waħdi se nkun quddiem il-Mulej. Ħadd ma jista’ jagħtini jew jislifni miż-żejt tiegħu għall-musbieħ tiegħi (ara Mt 25,8-9). Barra minn hekk, jgħidilna Ġesù, fil-ħajja l-ġdida *“la jżewġu u lanqas jiżżewġu”* (ara Lq 20,34-35) u għalhekk ir-relazzjonijiet ta’ din id-dinja jispiċċaw u *“Kristu jkun kollox f’kulħadd”* (Kol 3,11).

**Ishru, mela, għax ma tafuhx il-jum li fih jiġi Sidkom.**

*“Ishru*!” Tishar ifisser tibqa’ mqajjem, ma torqodx u lanqas togħnos. Xi jfisser togħnos jew torqod? Fis-sens tal-Vanġelu ma jfissirx tistrieħ imma titlef il-konoxxenza, titlef l-attenzjoni fuq l-essenzjal, u għalhekk ifisser li tgħix aljenat u distratt.

**Kunu afu dan, li kieku sid id-dar kellu jkun jaf f’liema sahra tal-lejl sa jiġi l-ħalliel, kien jishar u ma jħallix min jinfidlu l-ħitan ta’ daru.**

Ix-xbieha tal-ħalliel tgħinna nifhmu l-prekarjetà tal-ħajja tagħna: meta taħseb li int l-aktar f’saħħtek u taħseb li tista’ sserraħ rasek minn dak li għandek jew minn dak li int, dakinhar l-aktar li tkun dgħajjef u għalhekk aktar faċli titlef dak li taħseb li int u dak li għandek. Meta tħossok ċert minnek innifsek u tafda fik innifsek, dakinhar l-aktar li tkun fil-periklu! (ara r-rakkont taċ-ċaħdiet ta’ Pietru: Mt 26,33-35. 69-75).

**Mela kunu lesti intom ukoll, għax qatt ma tistgħu tobsru s-siegħa li fiha jiġi Bin il-Bniedem.**

*“Kunu lesti!”* Tkun lest ifisser li dak li għandek tagħmel tfittex tgħamlu; dak li tista’ tagħmel illum ma tħallihx għall-għada (prokrastinazzjoni). Ġesù lil Żakkew jgħidlu: *“Illum jeħtieġli noqgħod għandek!”* (Lq 19,5). *Illum* huwa *“jum is-salvazzjoni”* (2Kor 6,2).

Tkun lest ifisser li ma ċċedix għat-tentazzjoni tal-għażż, ma tintelaqx, ma taħlix ħin, imma tgħożż iż-żmien, tqaddes kull mument, tuża sewwa l-ħin li l-Mulej jagħtik.

Tkun lest ifisser, mill-banda l-oħra, li ma titkaxkarx mill-ġirja tal-ħajja (attiviżmu) imma tkun kapaċi tieqaf, tirrifletti, tagħmel l-eżami tal-kuxjenza, l-eżami tal-ħajja, u tibdel fejn meħtieġ.

Tkun lest ifisser li taqdi dmirijietek sewwa, li jkollok sens ta’ responsabiltà, u fedeltà fl-affarijiet iż-żgħar.

Tkun lest ifisser tgħix il-mument preżenti, ma tibqax imwaħħal fin-nostalġija jew dispjaċir tal-passat u lanqas tgħix fil-ħolm tal-futur, imma tagħraf il-preżenza tal-Mulej f’ħajtek *illum*.

Tkun lest ifisser li tammetti li ma tistax tagħmel kollox fil-ħajja, imma tkun umli biżżejjed biex taċċetta l-limiti tiegħek, u għalhekk ikollok prijoritajiet ċari, tkun kapaċi tagħżel dak li hu l-aktar importanti, tmur għall-essenzjal.

Tkun lest ifisser li tgħix kontinwament fl-ispirtu ta’ stennija tal-Mulej li ġej; li int tħalli l-Ispirtu jitniehed fik u jgħid: *“Ejja!”* (Ap 22,17); u dan permezz tal-fidi, tat-tama u tal-imħabba. Fi kliem ieħor, ifisser li tgħix kontinwament fil-preżenza tal-Mulej li *diġà* ġie: *“Is-Saltna ta’ Alla fostkom qiegħda!”* (Lq 17,21).

*“Mela kunu lesti intom ukoll, għax qatt ma tistgħu tobsru s-siegħa li fiha jiġi Bin il-Bniedem!”*

**Meditatio**

- Kemm jien konxju tal-preżenza ta’ Alla f’ħajti?...

- *“Kunu lesti!”* Inħossni *lest* biex nilqgħu?...

- Kif qed nuża ż-żmien li Alla qed jagħtini?...

- Forsi nħossni aljenat?... X’inhu jaljenani?... X’nista’ nagħmel?...

- X’sentiment inissel fija l-ħsieb tal-miġja definittiva tal-Mulej fl-

aħħar ta’ ħajti?...

**Oratio - Contemplatio**

*Flimkien ma’ Marija, l-Għarusa per eċċellenza, inħalli l-Ispirtu jitlob fija: “Ejja, Mulej Ġesù!”* (Ap 22,17.20).